Taylor Swift

**Taylor Alison Swift** (sündinud 13. detsembril 1989 West Readingis Pennsylvania osariigis) on Ameerika Ühendriikide laulja-laulukirjutaja.

## Lapsepõlv
Tema isa Scott Swift on rahandusnõustaja ja ema Andrea Gardner (sündinud Finlay) on koduperenaine. Tayloril on noorem vend Austin, kes on fotograaf. Tema vanaema Marjorie Finlay oli ooperilaulja.

Kui Taylor käis 4. klassis, võitis ta üleriigilise luulevõistluse kolme lehekülje pikkuse luuletusega "Koletis minu kapis". Kui ta oli 10 aastat vana, näitas arvutiparandaja talle, kuidas kitarril kolme akordi võtta, ja see tekitas temas huvi kitarri mängima õppida. Pärast kirjutas ta oma esimese laulu "Õnnelik sina" ("Lucky You"). 12-aastaselt kulutas ta terve suve selleks, et kirjutada 350 lehekülje pikkune romaan – seda ei ole avaldatud. Ta hakkas esinema kohalikel karaokevõistlustel, festivalidel ja laatadel.

Kui ta oli 14 aastat vana, kolis tema pere Nashville'i. Algul käis ta kohalikus keskkoolis, seejärel oli koduõppel. 2008 sai ta keskkooli lõpudiplomi.

## Karjäär
Taylor Swifti debüütsingel "Tim McGraw" ilmus 2006.aasta mais. Swifti debüütalbum "Taylor Swift" ilmus 2006. aastal oktoobris. 2008. aastal ilmus ta teine album "Fearless", millelt pärinevad hittsinglid "Love Story" ja "You Belong with Me". 2010. aasta Grammy auhindade jagamisel võitis Swift 4 auhinda, sealhulgas ka aasta albumi Grammy. Swifti iseseisvalt kirjutatud kolmas album "Speak Now" ilmus 2010. aastal. 2011. aastal tõusis ta ajakirja Billboard edukamate popartistide nimekirja tippu 35,7 miljoni teenitud dollariga. Albumi singel "Mean" pärjati 2012. aasta Grammydel kahe auhinnaga. Swifti neljas album "Red" ilmus 2012. aastal. Albumilt on pärit hittsinglid "We Are Never Ever Getting Back Together" ja "I Knew You Were Trouble". Tema viies album "1989" ilmus 2014. aastal. Albumilt on pärit hittsinglid "Shake It Off", "Blank Space" ja "Bad Blood" (albumiversioonis laulab Swift üksi, singlil koos Kendrick Lamariga). Tema kuues album "reputation" ilmus 10. novembril 2017, kust pärinevad hitid "Look What You Made Me Do" ja "...Ready For It?", "End Game", "Delicate".
Taylor Swifti seitsmes album on Lover, kust pärinevad laulud ME!, You Need To Calm Down, The Archer, Lover ja The Man. 
Swift kirjutab oma lauludele sõnad ise ja need on tavaliselt autobiograafilised. Ta ise on öelnud: "Kui sa kuulad minu albumeid, siis on see, nagu sa loeksid minu päevikut." Näiteks tema laul "Igavesti ja alatiseks" ("Forever & Always") on inspireeritud tema suhtest Joe Jonasega, laul "Hei, Stephen" ("Hey Stephen") on kirjutatud poisist, kellega ta käis turneel minevikus. "Viisteist" ("Fifteen") on kirjutatud tema esimesest aastast keskkoolis. Tema enese sõnul ei ole tema eesmärk kunagi olnud kirjutada laule, mis tema fännidele korda ei lähe. Tema laulude sügavalt isiklik loomus on tõmmanud talle muusikatööstuse tähelepanu. Swift ütles ükskord: "Ma arvasin, et inimestel võib olla raske minu lauludesse sisse elada, aga tuli välja, et mida isiklikumad minu laulud olid, seda lähedasemad need inimestele tundusid."

Laulude autobiograafilise loomuse tõttu on Swifti fännid hakanud lähemat uurimistööd tegema, et nende päritolu ja inspiratsiooniallikaid teada saada. Swift ütles selle kohta: "Minu fännid MySpace'is on välja uurinud iga poisi, kellest ma olen laulu kirjutanud."

## Isiklikku
2008. aastal oli tal armusuhe bändi Jonas Brothers liikme Joe Jonasega ja 2009. aastal "Videviku" näitleja Taylor Lautneriga. Hiljem oli suhtes laulja John Mayeriga, kelle kohta ta kirjutas laulu "Dear John". 2010. aastal oli tal armusuhe näitleja Jake Gyllenhaaliga ja advokaat Robert F. Kennedy Jr. pojaga Conor Kennedyga. Oktoobrist 2012 kuni jaanuarini 2013 oli ta suhtes One Directioni liikme Harry Stylesiga, kelle koha kirjutas laulu "Style". 2015–2016 oli suhtes DJ Calvin Harrisega. Kohe pärast lahkuminekut Harrisest alustas suhet näitleja Tom Hiddlestoniga, paar läks lahku kolm kuud hiljem. 2016. aasta oktoobrist kuni aprillini 2023 oli suhtes näitleja Joe Alwyniga. Paar tutvus 2016. aasta Met Galal. Alwyn inspireeris Swifti kirjutama laule "Gorgeous" ja "Call It What You Want", mis tulid välja albumil "reputation". 2023. aasta suvest on ta suhtes Travis Kelce'iga.

## Diskograafia
### Albumid
*"Taylor Swift" (2006)
*"Fearless" (2008)
*"Speak Now" (2010)
*"Red" (2012)
*"1989" (2014)
*"reputation" (2017)
*"Lover" (2019)
*"Folklore" (2020)
*"Evermore" (2020)
*"Midnights" (2022)
*"The Tortured Poets Department" (2024)
*"The Life of a Showgirl" (2025)

### EP-d
*"Sounds of the Season: The Taylor Swift Holiday Collection" (2007)
* "Rhapsody Originals" (2007)
*"Beautiful Eyes" (2008)

### Videoalbumid
*"CMT Crossroads: Taylor Swift & Def Leppard" (2009)
* "Taylor Swift: Journey to Fearless" (2011)
**Speak Now World Tour – Live (2011)*
**The 1989 World Tour Live (2015)*

### Kontserditurneed
* Fearless Tour (2009-10)
* Speak Now Tour (2011-12)
* Red Tour (2013-14)
* The 1989 World Tour (2015)
* Taylor Swift's Reputation Stadium Tour (2018)
* Taylor Swift’s Eras Tour (2023)

## Filmograafia
*"Jonas Brothers: The 3D Concert Experience" (2009; *cameo*)
*"CSI: Crime Scene Investigation" (2009; Haley Jones episoodis "Turn, Turn, Turn")
*"Hannah Montana: The Movie" (2009; tüdruk küünis laulmas, *cameo*)
*"Saturday Night Live" (2009; külalisesineja)
*"Valentine's Day" (2010; Felicia)
* "The Lorax" (2012, Audrey, hääl)
* "New Girl" (2013, Elaine)
* "The Giver" (2014; Rosemary)
*"Cats" (2019)
* "Miss Americana" (2020)

## Viited

## Välislingid

*